**GRAFINIŲ ŽENKLŲ IR SKAITMENŲ RAŠYMAS**

Lietuvių kalbos rašte šalia pagrindinių rašmenų – raidžių – dar vartojami ir kitokie rašmenys: skaitmenys ir įvairūs kiti grafiniai ženklai. Kai kurie grafiniai ženklai plačiau vartojami tam tikrose srityse, pvz.: kirčio ženklai kalbotyros tekstuose – kairinis [ˋ], dešininis [ˊ], riestinis [˜]; tiksliųjų mokslų tekstuose kvadratinės šaknies ženklas [**√**], elektroninėje komunikacijoje jausmaženkliai –:)  „šypsena“; :( „liūdna nuotaika“ ir kt.

**Brūkšnelio rašymas**

Brūkšnelis kaip rašybos ženklas vartojamas tarp žodžių, tarp žodžių ir skaitmenų, tarp skaitmenų, tarp santrumpų ar simbolių ir tarp įvairių šių rašmenų derinių. Pagrindinė brūkšnelio funkcija – sujungiamoji, jis dedamas tarp tokių žodžių ar rašto ženklų, kurie jungiami į visumą ir paprastai reiškia vieną dalyką. Brūkšnelis visada rašomas iš abiejų jo pusių nepaliekant tarpų.

**Brūkšnelis tarp žodžių**

**Brūkšnelis rašomas tarp asmenvardžių:**

a) dviejų pavardžių, kuriomis įvardijamas vienas asmuo, pvz.: *Sofija Kymantaitė-Čiurlionienė*, *Julija Beniuševičiūtė-Žymantienė*, *Salomėja Bačinskaitė-Bučienė*, *Viktorija Daujotytė-Pakerienė*, *Juozapas Ambraziejus-Ambrozevičius*, *Janina Jonaitytė-Jonhson*;

b) pavardės ir slapyvardžio ar pravardės, pvz.: *Julija Žymantienė-Žemaitė*, *Liudvika Didžiulienė-Žmona*, *Jonas Mačiulis-Maironis*, *Gabrielė Petkevičaitė-Bitė*, *Vincas Mykolaitis-Putinas*, *Vincas Mickevičius-Krėvė*, *Juozas Tumas-Vaižgantas*, *Antanas Žukauskas-Vienuolis.*

1\* Slapyvardis, kaip ir pavardė, gali būti sudarytas iš dviejų savarankiškų dėmenų: *Alfonsas Čipkus pasirinko Alfonso Nykos-Niliūno pavardę.*

2\* Brūkšnelis nerašomas, jei kuri nors pavardės dalis yra nesavarankiška ir nekaitoma, plg. literatūrinių veikėjų pavadinimus: *Put Putarleckis*, *Put Pututė.*

3\* Transkribuojant pavardę iš kitos kalbos brūkšnelis nėra pridedamas papildomai – rašomas tik pagal autentišką formą.

**Brūkšnelis nerašomas tarp dviejų (ar daugiau) to paties asmens lietuviškų vardų**, pvz.: *Motiejus Kazimieras Sarbievijus*, *Mykolas Kleopas Oginskis, Mykolas Kazimieras Pacas*, *Kazimieras Jonas Sapiega*, *Mikalojus Konstantinas Čiurlionis*; taip pat tarp transkribuotųvardų, net jei originalo kalba brūkšnelis rašomas, pvz.: *Žanas Polis Sartras* (pranc. *Jean-Paul Sartre*), *Pjeras Ogiustas Renuaras* (pranc. *Pierre-Auguste Renoir*), *Hansas Gertas Pioteringas* (vok. *Hans-Gert Pöttering*); *Žanas Batistas Kamilis Koro* (pranc. *Jean-Baptiste-Camille Coro*).

**Brūkšnelis rašomas tarp dviejų (ar daugiau) anksčiau savarankiškais buvusių vienetų oficialių pavadinimų, kurie pavadina vieną jungtinį objektą:**

a) juridinių subjektų pavadinimų, pvz.: *UAB „Švyturys-Utenos alus“*, *UAB „Kalnapilio-Tauro grupė“*;

b) politinių partijų pavadinimų, pvz.: *Tėvynės sąjunga-Lietuvos krikščionys demokratai*, *Lietuvos lenkų rinkimų akcija-Krikščioniškų šeimų sąjunga*;

c) sporto komandų pavadinimų, pvz.: *„Aistės-LSU“*, *„Šviesa-Eglė“*, *„Dragūnas-Viesulas“*, *„Granitas-Karys“*, *„Sūduva-Mantinga“*, *„Šiauliai-Universitetas“*, *„Gintra-Strektė-Universitetas“.*

**Brūkšnelis rašomas tarp dviejų (ar daugiau) geografinių, topografinių ir pan. objektų pavadinimų, kurie pavadina vieną objektą šiais atvejais:**

a) kai sudėtinis pavadinimas sudarytas iš dėmenų, žyminčių atskirus objektus, iš kurių sudaromas naujas darinys, pvz.: *Alkos-Erlos pelkė*, *Jurzdikos-Kauprio pelkė*, *Labanoro-Pabradės giria*; *Garmišas-Partenkirchenas*, *Meklenburgas-Pomeranija*, *Šampanė-Ardėnai*, *Šiaurė-Pa de Kalė*, *Hendrikas-Idas-Ambachtas*, *Provansas-Alpės-Žydrasis Krantas*;

b) kai sudėtinis pavadinimas sudarytas iš atskirų dėmenų, skirtingu aspektu (skirtingomis kalbomis, skirtingu laikotarpiu ir pan.) žyminčių tą patį objektą, pvz.: *Akmena-Danė*, *Kliužas-Napoka*, *Niu Kingmanas-Batleris*, *Pilzenas 2-Slovanai*, *Vilbua-Lavaletas*, *Vitorija-Gasteisas*, *Šiaurės Osetijos-Alanijos Respublika*.

**Brūkšneliu jungiami du semantiškai lygiaverčiai daiktavardžiai, reiškiantys vieno daikto ar reiškinio pavadinimą, pvz.:**

*konferencija-forumas*, *paroda-mugė*, *pasitarimas-seminaras*, *seminaras-diskusija*, *sekretorius-referentas*, *dažytojas-tinkuotojas*, *vertėjas-referentas*, *kasininkas-kontrolierius*, *lopšelis-darželis*, *namas-muziejus*, *butas-muziejus*, *kavinė-skaitykla*, *knygynas-kavinė*, *kiaulė-taupyklė*, *lėlė-kuprinė.*

1\* Brūkšnelis nerašomas tarp semantiškai nelygiaverčių daiktavardžių, kurių vienas (paprastai antrasis) yra siauresnės reikšmės, paaiškina, patikslina arba papildo kitą ir eina jo priedėliu, pvz.: bankas akcininkas, įmonė rėmėja, valstybė narė, darbuotojas migrantas, sportininkas profesionalas, žmogus enciklopedija, filmas pasaka, sąskaita faktūra, įmonė partnerė, evangelikai liuteronai, evangelikai reformatai, palydovai dvyniai.

2\* Brūkšnelis nerašomas dvigubuose pareigų pavadinimuose, kai antrasis žodis nurodo siauresnę kvalifikaciją, specializaciją, pvz.: gydytojas terapeutas, gydytojas konsultantas, inžinierius programuotojas, direktorius ypatingasis specialusis agentas.

3\* Brūkšnelis nerašomas tarp dviejų skirtingus dalykus reiškiančių daiktavardžių, pvz.:

*gamybos ir prekybos įmonė* (ne *gamybos-prekybos įmonė*), *pajamų ir išlaidų sąmata* (ne *pajamų-išlaidų sąmata*), *keliai barstomi druskos ir smėlio mišiniu* (ne *druskos-smėlio mišiniu*), *vaisių ir daržovių sultys* (ne *vaisių-daržovių sultys*), *blyneliai, pagardinti grietinės ir uogienės padažu*(ne *grietinės-uogienės padažu*), *kultūra ir švietimas* (ne *kultūra-švietimas*), *globa ir rūpyba* (ne *globa-rūpyba*).

4\* Brūkšnelis specialiojoje literatūroje gali būti rašomas daugiakomponenčių mišinių pavadinimuose, pvz.: *geležies-anglies plokštelė*, *vario-nikelio elementas*, *azoto-fosforo-kalio trąšos*;tačiau populiariuose tekstuose mišinius sudarančių medžiagų pavadinimai paprastai jungiami jungtuku *ir*, pvz.; *vario ir cinko elementas*, *vario, cinko ir nikelio elementas*. *Trąšos „Pavasaris“ – tai azoto, fosforo ir kalio trąšų mišinys su mikroelementais, skirtas lauko daržovėms tręšti.*

5\* Specialiojoje literatūroje brūkšneliais jungiami simboliai, kuriais žymimos cheminės medžiagos, sudarančios mišinius, pvz.: *Fe-Fe3C sistemos lydiniai*; *Mg-Al-Zn-Mn*, *Mn-Zn-Zr sistemų lydiniai.*

6\* Brūkšnelis nerašomas mokslinėje literatūroje, kai tam tikri objektų skirtumai apibūdinami viena didžiąja ar mažąja raide, pvz*.: Durbino h statistika* (ne *h-statistika*), *F statistika* (ne *F-statistika*), *Y veiksmingumas* (ne *Y-veiksmingumas*), *J kreivė* (ne *J-kreivė*), *J kriterijus* (ne *J-kriterijus*), *Studento t skirstinys* (ne *t-skirstinys*), *t statistika* (ne *t-statistika*), *U įmonė* (ne *U-įmonė*), *Z kintamasis* (ne *Z-kintamasis*)*.*

7\* Brūkšneliu nejungiami sudurtinio žodžio dėmenys ar priešdėlis ir šaknis, pvz.: *kontrkultūra* (ne *kontr-kultūra*), *makroaplinka* (ne *makro-aplinka*), *postmodernizmas* (ne *post-modernizmas*), *ikiinvesticinis* (ne *iki-investicinis*), *poindustrinis* (ne *po-industrinis*), *tarpkultūrinis* (ne *tarp-kultūrinis*). *Sovietinė praeitis postsovietinėje* (arba *posovietinėje*) (ne *post-sovietinėje*) *dabartyje. Aktorius sėdo pilotuoti mažiau nuo oro sąlygų priklausomo ultralengvojo* (arba *ypač lengvo*) (ne *ultra-lengvojo*) *lėktuvo.*

**Brūkšnelis gali būti rašomas tarp dviejų būdvardžių, reiškiančių vieną nedalomą daikto ypatybę**, pvz.:

*didinamoji-pabrėžiamoji reikšmė*, *geležinis-akmeninis meteoritas*, *klausiamieji-santykiniai įvardžiai*, *mokslinė-metodinė konferencija*, *politinė-socialinė santvarka*, *politinė-teisinė aplinka*, *socialinė-ekonominė sistema, techninis-ekonominis rodiklis*.

\* Dažnai nuo autoriaus priklauso, kaip jis suvokia ypatybės vientisumą, pagal tai ir renkasi rašybos būdą, plg.: *didinamoji-pabrėžiamoji reikšmė* (vientisa ypatybė), *didinamoji pabrėžiamoji reikšmė* (ypatybės patikslinimas), *didinamoji ir pabrėžiamoji reikšmė* (dvi atskiros ypatybės).

**Brūkšneliais gali būti skiriamos jaustuką sudarančius tęsiamai tariamus garsus žyminčios pagrečiui kartojamos kelios raidės,** pvz.: *Ė-****ėė****... tai buldozeris.* ***Hm****-m-m, – visiškai nieko nesuprasdami numykė asistentai.* Dar žr. 5.4 poskyrį „Jaustukų ir ištiktukų rašymas“.

\* Brūkšnelis nerašomas samplaikiniuose įvardžiuose bei prieveiksmiuose, pvz.: *kas ne kas*, *koks ne koks*, *kur ne kur*, *vos ne vos*, *šiaip ne taip*;

taip pat kartojamuosiuose ištiktukuose, pvz.: *bar bar bar*, *bim bam*, *cap carap*, *klipu klip*, *cha cha cha*, *put put put*.

**Brūkšnelis rašomas po arabiškų skaitmenų pridedant kiekinio ar kelintinio skaitvardžio galūnes ir prieš paskutinį sudurtinio žodžio dėmenį,** pvz.: *1-as*, *1-o*, *1-am*, *1-ą*, *1-u*, *1-ame*, *2-as*, *3-ias*, *3-io*, *3-iam*, *3-ią*, *3-iu*, *3-iame*, *4-as*, *1-asis*, *1-oji*, *2-asis*, *12-a*, *12-os*, *12-ai*, *12-oje*, *2019-ieji*, *2019-ųjų*, *2019-iesiems*, *2019-uosius*, *2019-aisiais. Skyriuje trūksta* ***6-ių*** *darbuotojų. Pasaulio lietuvių vienybės diena kasmet tradiciškai minima liepos* ***17-ąją****. Šiemet klasikinės muzikos gerbėjai susiburs jau* ***6-ąjį*** *kartą. Tarptautiniame ugnies skulptūrų festivalyje* ***1-ą*** *vietą laimėjo komanda iš Lietuvos*. *Klaipėdos arena persikėlė į praėjusio amžiaus* ***9-ąjį*** *dešimtmetį*. *20 a.* ***9-o*** *dešimtmečio pradžioje atsirado nauja kompozitorių karta. Radijo bangomis* *valdomų modelių istorija Lietuvoje siekia* ***20-ojo*** *amžiaus* ***4-ąjį*** *dešimtmetį. 50-metis*, *100-milijoninė minia*, *60-tūkstantasis lankytojas*. *Pirosmanio paroda sulaukė* ***10-tūkstantojo*** *lankytojo. Didžiausias ir svarbiausias įvykis – bibliotekos* ***80-mečio*** *jubiliejus.*

1\* Prie arabiškų skaitmenų po brūkšnelio pridedamos skaitvardžių galūnės rašomos kartu su kamiengalio minkštumo ženklu *i*, pvz.: *3-ias*, *2003-iaisiais*. Dar žr. 11.6 poskyrį „Skaičių rašymas“. Kai prie arabiškų skaitmenų po brūkšnelio rašoma galūnė su priesaga, dėl aiškumo žymimas ir prieš priesagą einantis priebalsis, pvz.: *8-tainė* (aštuntainė), *16-tainė* (šešioliktainė) *skaičiavimo sistemos.*

2\* Arabiški skaitmenys administraciniuose ir moksliniuose tekstuose dažniausiai rašomi be galūnių, kai jais tekste numeruojamos struktūrinės dalys ar vaizdiniai elementai: pvz.: *2 skyrius*, *15 straipsnis*, *5 punktas*, *6* *įtrauka*, *3 priedas*, *6 lentelė*, *8 paveikslas*, *10 schema*, *15 diagrama* ir pan.

3\* Po romėniškų skaitmenų galūnės nededamos ir brūkšnelis nėra rašomas, plg.: *III dalis*,bet *3-ioji dalis*, *V paroda*,bet *5-oji paroda*, *X konkursas*,bet *10-asis konkursas.*

**Brūkšnelis rašomas pridedant žodžio baigmenį po raidės *n*,kai žymimas ne koks nors konkretus, o bet koks įmanomas arba nežinomas skaičius,** pvz.: *n-tasis skaičius*, *n-tasis laipsnis*,*n-toji eilė*, *n-tosios eilės polius*, *n-tosios eilės simetrijos ašis*, *n-tasis artinys*, *4n* (sakoma *keturi entuoju laipsniu*). *Šioje pamokoje pakalbėsime apie n-tojo* (sakoma *entojo*) *laipsnio šaknis* ir kt. Taip pat rašoma *n-tainė*, *l-tainė skaičiavimo sistema*, *n-tainis sveikasis skaičius.*

\*Klaida nelaikomas ir rašybos variantas pridedant vien tik galūnę: *n-asis skaičius*, *n-asis laipsnis*, *n-oji harmonika.*

**Brūkšnelis gali būti rašomas tekste pridedant reikiamo linksnio galūnę prie raidinių santrumpų,** pvz.: *BAFTA-os*, *PUPP-ą.* Dar žr. 10.1 poskyrį „Raidinių santrumpų rašymas“.

**Brūkšnelis rašomas šiais specialiais atvejais:**

a) tarp skaitmenų grupių datą rašant vienu iš skaitmeninių rašymo būdų, pvz., *2018-05-09*;

b) nurodant pašto kodą, jei rašomas valstybės kodas, pvz., *LT-01100*;

c) tarp adreso elementų, žyminčių namo ir buto numerius, pvz.: *Saulės pr. 1-3*, *Rožių al. 10-10*, *Geležinio Vilko g. 22-222*, *Vasario 16-osios g. 28A-5*, *Visorių Sodų 2-oji g. 18-2*;

d) tarp įvairius numerius žyminčių skaitmenų ar raidžių grupių, pvz.: *sprendimas Nr. TS-230*, *įsakymas Nr. 4642-PO*, *įstatymo projektas Nr. XIIP-111. Šis paaiškinimas pateiktas Valstybinės mokesčių inspekcijos prie Finansų ministerijos 2015 m. gruodžio 31 d. rašte Nr. (15.5-11-1)-RM-5. Šis Lietuvos standartas pakeičia LST EN ISO 16484-5:2014*. *Europos standartas EN 62680-1-2:2017 turi Lietuvos standarto statusą*. *III-111 straipsnis*, *identifikacinis kodas 2016-22222*, *unikalus numeris – 1111-0001-2022*;

e) sudėtiniuose cheminių medžiagų pavadinimuose, sudaromuose pagal tarptautinius standartus, pvz.: *o-krezolis*, *n-fenil-n-izopropil-p-fenilendiaminas*, *1,1,2,2-tetrachloretanas*, *2,2,4-trimetil-1,3-pentandiol monoizobutiratas*, *L-aspartil-L-fenilalanino metilesteris*, *n-fenil-2-[(4-metil-2-nitrofenil)azo]-3-oksobutiramidas.*

\* Brūkšneliai nededami rašant telefonų numerius, pvz.: (8 5) 333 3333 (ne 8-5-333 3333); 8 222 22 222 (ne 8-222-22 222). Telefonų numerių rašymą reglamentuoja Nacionalinių ir tarptautinių telefono ryšio numerių rašymo rekomendacijos, patvirtintos Lietuvos Respublikos ryšių reguliavimo tarnybos direktoriaus įsakymu.

**Brūkšnelis rašomas siekiant grafinės raiškos ekonomiškumo šiais atvejais**:

a) trumpinant žodžius, kai rašoma pirmoji žodžio raidė ir paskutinis skiemuo, pvz.: *b-ka* (biblioteka), *m-kla* (mokykla), *b-vė* (bendrovė), *m-ja* (ministerija);

b) vietoj praleistos pasikartojančios žodžio dalies, pvz.: *audio- ir videokonferencija*; *mikro-, mezo- ir makroveiksniai*; *vadybininkas (-ė)*; *vedėjas, -a*; *gimęs, -usi.*

Brūkšnelis nevartojamas trumpinti junginiams su žodžiais elektroninis, -ė, mobilusis, -ioji, pvz.: e. paštas, el. paštas (ne e-paštas); e. valdžia, el. valdžia (ne e-valdžia); e. verslas, el. verslas (ne e-verslas); e. sveikata (ne e-sveikata); m. parašas (ne m-parašas).

**Apimties brūkšnio rašymas**

Brūkšnys gali būti vartojamas kaip skyrybos ženklas (jo vartojimas reglamentuojamas Lietuvių kalbos skyrybos taisyklėse) ir kaip rašybos ženklas, kurio paskirtis žymėti tam tikras objektų ar reiškinių apimties ribas. Brūkšnio ir brūkšnelio funkcijos skirtingos, skirtingi ir jų vartojimo atvejai, todėl šių ženklų nereikėtų painioti. Brūkšnelis jungia žodžius ar ženklus, kurie sudaro vientisą visumą arba pavadina vieną objektą, o brūkšnys vartojamas daikto ar reiškinio apimčiai, t. y. išmatuojamiems, suskaičiuojamiems dalykams, žymėti. Brūkšnelis rašomas be tarpų, rašybos tikslams vartojamas brūkšnys taip pat dažniausiai rašomas be tarpų, nors kaip skyrybos ženklas visada rašomas su tarpais.

**Apimties brūkšnį tarp skaičių rekomenduojama rašyti be tarpų šiais atvejais:**

a) tarp dviejų ar daugiau skaitmenų, žyminčių pradinę ir galinę laiko, kiekio, eilės, vietos ir pan. ribas, pvz.: *1918–1940 m. Lietuva buvo nepriklausoma valstybė*. *Parduotuvėje kasdien aptarnaujama 1000–1500 pirkėjų. Bankas ketina parduoti* *15–20 proc*. *savo akcijų. Išnagrinėti 2–6 skyriai. Dieną bus 18–20 °C šilumos. Knygoje prikeliamas iš užmaršties tas reikšminis pasaulis, kuriame XVII–XIX amžiuje gyveno lietuvių bendruomenė*;

b) tarp skaitmenų, žyminčių apytikslį skaičių, kiekį, dydį, pvz.: *vidutinis greitis 80–90 km per valandą. Miegoti reikia 7–8 valandas per parą.*

1\* Tarpų palikimas abipus brūkšnio klaida nelaikomas, ypač siekiant išvengti grafinių nesklandumų, pvz.: kai apimties brūkšnys dedamas tarp skirtingų ženklų, pvz.: *2017 m. IV ketvirtis – 2018 m. II ketvirtis. Projekto trukmė 2017 m. spalio 1 d. – 2018 m. liepos 31 d. Apklausa vykdoma 2018 m. sausio 15 d. – vasario 28 d. XIX a. pab. – XX a. pr. Lietuvos tautinis sąjūdis.*

2\* Tarpai abipus apimties brūkšnio paliekami, kai brūkšnys rašomas tarp skaitmenų grupių, jau sujungtų brūkšniais ar brūkšneliais, pvz.: *2016–2017 – 2017–2018 mokslo metų rezultatai*; *2018-08-08 – 2019-09-09.*

3\* Vietoj junginio su apimties brūkšniu nurodant ribas galima vartoti prielinksnių *nuo ... iki* konstrukciją.

4\* Rašant apytikrį skaičių žodžiais apimties brūkšnys paprastai nededamas, pvz.: *Liko neparduoti* *du trys kilogramai obuolių*. *Dokumentus tvarko tris keturis mėnesius.*

**Apimties brūkšnį tarp žodžių rekomenduojama rašyti be tarpų šiais atvejais:**

a) tarp geografinių, topografinių objektų vardų nusakant autobusų, troleibusų, traukinių maršrutus, pvz.: *Santariškės–Oro uostas*, *Žvėrynas–Gudelių šilas–Lazdynai–Ungurių g.*, 5 autobuso maršrutas *Pašilaičiai–Perkūnkiemio g.–Tuskulėnų g.–Šiaurės miestelis*, 21 troleibuso maršrutas *Saulėtekis–Šilo tiltas–Žirmūnai*,tarpmiestiniai ir tarptautiniai autobusų maršrutai: *Kaunas–Klaipėda*, *Vilkaviškis–Marijampolė*, *Šiauliai–Mažeikiai*, *Alytus–Druskininkai*, *Vilnius–Ryga–Talinas*, *Panevėžys–Berlynas*, *Kaunas–Krokuva*;

b) tarp geografinių, topografinių objektų vardų rašant kelių, magistralių pavadinimus, pvz.: *Kelyje A10 Panevėžys–Pasvalys–Ryga įrengta sankryža. Vienu iš svarbiausių išorės susisiekimo objektų išlieka transeuropinio IXB Vakarų–Rytų koridoriaus ruožas Klaipėda–Vilnius–Minskas–Kijevas.*  *IXB tarptautinio transporto koridoriaus automobilių kelių ruožas yra Europos kelių E85 (Klaipėda–Kaunas–Vilnius–Lyda–Černivcai–Bukareštas–Aleksandropolis)*, *E28 (Berlynas–Gdanskas–Kaliningradas–Marijampolė–Prienai–Vilnius–Minskas) dalis.*

c) tarp dviejų ar daugiau žodžių, žyminčių pradinę ir galinę laiko, kiekio, eilės, vietos ir pan. ribas, pvz.: *Martyno Mažvydo biblioteka sausio–kovo mėnesiais kviečia į fotografo Stanislovo Žvirgždo paskaitas.*

d)rašant keliakalbių žodynų pavadinimus, pvz., *Išleistas naujas „Anglų–lietuvių kalbų žodyno“ leidimas*.

\* Tarpų palikimas tarp žodžių abipus brūkšnio klaida nelaikomas, ypač siekiant išvengti grafinių nesklandumų, pvz., autobuso maršrutas *Pašilaičiai – Perkūnkiemio g. – Tuskulėnų g. – Šiaurės miestelis*.

**Apimties brūkšnys gali būti rašomas šiais atvejais:**

a) tarp dviejų veikėjų (kūrėjų, atradėjų) pavardžių, kuriomis apibūdinamas vienas objektas, pvz.: *Minkowskio–Alkausko konstantos*, *Černio–Petrausko kometa*, *Heilo–Bopo kometa*, *Cobbo–Douglaso gamybos funkcija*. *Dauguma modelių išaugo iš dvinario matematinio Shannono–Weaverio komunikacijos modelio. Antros kirčiuotės daiktavardžiai yra veikiami Sosiūro–Fortunatovo dėsnio. Hardžio–Veinbergo dėsnis – populiacinės genetikos dėsnis. Prezidentas Valdas Adamkus garbingą Trumano–Reagano laisvės medalį priėmė su dideliu dėkingumu. Molotovo–Ribentropo paktas – SSRS ir hitlerinės Vokietijos nepuolimo sutartis, pasirašyta 1939 m.*;

b) tarp dviejų ir daugiau gyvenamųjų vietovių, kurios sujungiamos į bendrą sąlyginį antrinį darinį, pavadinimų, pvz.:

*Vilniaus–Kauno dvimiestis*, *Elektrėnų–Vievio aglomeracija*, *Butniūnų–Gedučių seniūnaitija*. *Garsiausi Europos pavyzdžiai: Kopenhagos–Malmės, Hamburgo–Brėmeno dvimiesčiai ir sėkmingai besivystantis Gdansko–Sopoto–Gdynės trimiestis*;

c) tarp dviejų veiksmažodinių daiktavardžių ar veiksmažodžio formų, reiškiančių dvišalius santykius, pvz.: *pirkimo–pardavimo sutartis*, *dokumentų perdavimo–priėmimo aktas*, *ūkio subjektai, perkantys–parduodantys žalią pieną.*

1\* Dviejų veikėjų (kūrėjų, atradėjų) pavardes, kuriomis apibūdinamas vienas objektas, rekomenduojama jungti jungtuku ir, pvz.: Durbino ir Watsono statistika, Gausso ir Markovo teorema, Harrodo ir Domaro augimo modelis, Hickso ir Hanseno diagrama, Lewiso, Fei ir Raniso modelis.

2\* Dviejų gyvenamųjų vietovių, kurios sujungiamos į bendrą sąlyginį darinį, pavadinimus galima jungti jungtuku ir, pvz.: Vilniaus ir Kauno dvimiestis, Kopenhagos ir Malmės dvimiestis, Hamburgo ir Brėmeno dvimiestis, Elektrėnų ir Vievio aglomeracija, Butniūnų ir Gedučių seniūnaitija.

3\* Tarp dviejų veiksmažodinių daiktavardžių, reiškiančių dvišalius santykius, netinka brūkšnelis, nes nurodomi skirtingi dalykai, pvz.: pirkimo–pardavimo sutartis (ne namo pirkimo-pardavimo sutartis).

**Pasvirojo brūkšnio rašymas**

Pasvirieji brūkšniai yra dvejopi – *kairinis* \ ir *dešininis* / brūkšnys. Lietuvių kalbos rašyboje paprastai vartojamas pasvirasis dešininis brūkšnys, pasvirasis kairinis brūkšnys vartojamas kompiuterijoje.

**Pasvirasis brūkšnys (su tarpais) gali būti rašomas tarp žodžių ir grafinių santrumpų šiais atvejais:**

a) alternatyvai žymėti, paprastai ne rišliame tekste, o išvardijimuose, lentelėse ir pan., pvz.: *tel. / faks., einamoji / atsiskaitomoji sąskaita*, *vardas ir pavardė / įmonės pavadinimas. Sprendimus priima rajonų / miestų tarybos*;

b) cituojant eiliuotą tekstą viena eilute, t. y. žymint eilučių ribas, pvz.:

*Vincas Kudirka / Tautiška giesmė / Lietuva, tėvyne mūsų*

*Tai gražiai skambėjo žodžiai: / Laukas, pieva, kelias, upė. / Tai gražiai iš jų išaugo / Vienas žodis – LIETUVA!* (Justinas Marcinkevičius).

\* Lietuvių kalboje alternatyvą rišliame tekste įprasta dažniau žymėti skliaustais (ypač taip patartina daryti administraciniuose tekstuose), pvz.: *Sprendimus priima rajonų* (*miestų*) *tarybos*; *Suderintas* (*vizuotas*) *dokumento projektas perduodamas pasirašyti. Apie paramos paraiškos užregistravimą pareiškėjai per 1 darbo dieną informuojami paramos paraiškoje nurodytu telefonu ir (arba) elektroniniu paštu.* Dar žr. 11.4 poskyrį „Skliaustų rašymas“.

2\* Pasvirasis dešininis brūkšnys nerašomas tarp žodžių, susijusių sintaksinės priklausomybės santykiais, santrumpų, pvz.: *asmens kodas – a. k.*,AK (ne *a/k*); *atsiskaitomoji sąskaita* – *a. s.* (ne *a/s*); *pašto dėžutė* – *p. d*. (ne *p/d*); *lopšelis-darželis* (ne *l/d*); *valstybinis numeris* – *valst. Nr*. (ne *valst/Nr.*).

**Pasvirasis brūkšnys (be tarpų) gali būti vartojamas tarp simbolinių santrumpų šiais atvejais:**

a) nurodant kokio nors fizikinio dydžio reikšmę pasirinktoje vienetų sistemoje, pvz.: *vėjas 5–7 m/s* (metrų per sekundę), *važiavo 150 km/h* (kilometrų per valandą) *greičiu*, *hemoglobinas 120 g/l* (gramų litre);

b) žymint kainas, pvz.: *571 €/m²* (tiek eurų už vieną kvadratinį metrą), *90 €/mėn.* (tiek eurų už mėnesio nuomą). *Gyventojai už elektros energiją moka 0,027 Eur/kWh*. *Karšto vandens kaina – 4,68* *Eur/m3*.

**Pasvirasis brūkšnys (be tarpų) gali būti vartojamas specialiuose tekstuose:**

a) dokumentų indeksuose (numeriuose), pvz.: *reglamentas 759/62*, *direktyva 80/987/EEB*;

b) nurodant interneto svetainės adresą, pvz.: *http://www.vlkk.lt/konsultacijos*, *http://www.lkz.lt/startas.htm.*

1\* Pasvirasis brūkšnys nerašomas šiais atvejais:

a) nurodant metų ar laikotarpio ribas, pvz.: *2000–2020 m.* (ne *2000/2020 m.*); *2011–2012 m.* (ne *2011/2012 m.*)*. Siunčiame Jums Vardauto Pavardinio pažymą apie gautas pajamas per laikotarpį nuo 2019-09-09 iki 2019-12-31* (ne *2019-09-09/2019-12-31 laikotarpį*);

b) žymint datą skaitmeniniu būdu, pvz., *2020-02-02* (ne *2020/02/02*).

2\* Pasvirasis kairinis brūkšnys rašomas šiais specialiais atvejais:

a) dokumente nurodant jo paieškos kompiuteryje nuorodą, kurią sudaro kompiuterio pagrindinio disko katalogo (C:, D: ar kita), katalogo, pakatalogio ir failo pavadinimai, vienas nuo kito atskiriami šiuo ženklu, pvz., *C:\Mano dokumentai\Susirasinejimas su ministerijomis\vrmrastas13.doc*;

b) keliui nurodyti DOS ir „Windows“ operacinėse sistemose, pvz., *C:\Žodynas\žodis.html*.

**Vienas šalia kito du pasvirieji brūkšniai gali būti rašomi šiais atvejais:**

a) cituojant eiliuotą tekstą viena eilute – posmų riboms žymėti, pvz.:

*Henrikas Radauskas / Ąžuolas / Aš tokio ąžuolo kaip gyvas nemačiau: / Jo šakos veržiasi, kaip paukščiai, vis aukščiau, // Ir saulė vakare į jį kaip jūron grimzta, / Ir spinduliai jame triukšmauja ir nerimsta, // Ir plaukia jis erdvėj, didingas ir platus, / Kaip senas burlaivis į tolimus kraštus. //*;

b) rašant interneto svetainės adresą – hipertekstų persiuntimo protokolams žymėti (HTTP, S-HTTP), pvz.: *http://www.lki.lt.*, *https://www.vle.lt*.

**Skliaustų rašymas**

Skliaustai yra porinis grafinis ženklas teksto fragmentui išskirti. Skliaustus sudaro du ženklai: atidaromasis ir uždaromasis skliaustas. Jie gali būti vartojami kaip skyrybos ženklas (jų vartojimas reglamentuojamas Lietuvių kalbos skyrybos taisyklėse, patvirtintose VLKK) ir kaip rašybos ženklas. Skliaustų yra įvairių rūšių: lenktiniai (...) (juose paprastai rašomi alternatyviai pasirenkami dalykai), kampiniai <...> (dažnai žymi praleistą citatos vietą, vadinami kupiūros ženklu), laužtiniai skliaustai [...] (gali būti vartojami ir vietoj lenktinių, ir kupiūrai žymėti), riestiniai {...}, įstrižiniai /.../.

Skirtingų rūšių skliaustai įvairiose kalbos vartojimo srityse, ypač specialiojoje literatūroje, gali būti vartojami savitais tikslais, pvz.: kalbotyros tekstuose laužtiniuose skliaustuose [...] pateikiami pavyzdžiai, parašyti fonetine transkripcija; įstrižiniai skliaustai /.../ rodo fonologinę transkripciją, riestiniai {...} – morfonologinę arba morfologinę.

**Siekiant grafinės raiškos taupumo gali būti suskliaučiami galimi praleisti šie žodžio elementai:**

a) sangrąžos dalelytės, pvz.: *mokymas(is)*, *sukimas(is)*, *varžymas(is)*, *at(si)minimas*, *ap(si)kirpimas*, *už(si)miršimas*;

b) baigmenys (kai galimos ilgesnės ir trumpesnės jų formos), pvz.: *pasauly(je)*, *namuos(e)*, *sąlygom(is)*, *rašom(e)*, *važiuojat(e)*, *klūpom(is)*, *kaži(n) kaip*;

c) jungiamieji balsiai, pvz.: *balt(a)žiedis*, *daug(ia)žodžiautojas*, *devyn(ia)ženklis*, *dvylik(a)metis*, *pup(a)laiškis*, *šun(a)žolė*;

d) raidės, žyminčios fonetinio varianto galimybę, pvz., *reik(ė)tų.*

\* Skliaustai gali būti pavartoti stilistiniais sumetimais – dviprasmybei sukurti, pvz., *Miestiečiai turi nuomonę apie aplinkos (ne)tvarkymą* – tokia antraštė leidžia suprasti, kad daliai miestiečių aplinkos tvarkymas panašesnis į netvarkymą.

**Skliaustuose po tarpo gali būti rašomos gretutinės formų galūnės ar alternatyviai pasirenkami žodžiai,** pvz.: *ir (arba)*, *gerbiamieji (-osios)*, *pilietis (-ė)*, *darbuotojas (-a)*. *Savivaldybės administracija turi viešinti projektą, kad projekto tikslinė (-ės) grupė (-ės) daugiau sužinotų apie projekto rezultatus*.

1\* Administraciniuose tekstuose alternatyvą rišliame tekste įprasčiau žymėti skliaustais, o ne pasviruoju brūkšniu, pvz.: Dokumentą pasirašo skyriaus vedėjas (pavaduotojas). Savivaldybės tarybos sprendime nustatyti patikėjimo teisės subjekto (patikėtinio) teisių dėl turto valdymo apribojimai. Dar žr. 10.3 poskyrį „Pasvirojo brūkšnio rašymas“.

2\* Kai reikia nurodyti alternatyviai pasirenkamus žodžius, stilistiškai rašomus iš didžiųjų raidžių dėl išskirtinės pagarbos, patartina skliaustuose pakartoti visą kitą žodį, pvz., Jo (Jos) Ekscelencija, o ne Jo(s) Ekscelencija.

**Kabučių rašymas**

Kabutės yra porinis grafinis ženklas teksto fragmentui išskirti. Kabutes sudaro du ženklai: atidaromosios ir uždaromosios kabutės. Jos gali būti vartojamos kaip skyrybos ženklas (jų vartojimas reglamentuojamas Lietuvių kalbos skyrybos taisyklėse, patvirtintose VLKK) ir kaip rašybos ženklas. Kabutės skirtingų kalbų rašto sistemose būna skirtingų formų. Lietuvių kalbos kabučių forma tokia: atidaromosios kabutės [„], uždaromosios kabutės [“]. Specialiuosiuose tekstuose gali būti vartojamos viengubosios kabutės: tarptautinės – [ʻ...ʼ], lietuviškos – [,...ʻ]. Kabutes gali atstoti kitas šriftas ar visos didžiosios raidės: „Saulutė“ /***Saulutė*** / SAULUTĖ***.***

**Kabutėse rašomi simboliniai pavadinimai, pvz.: *choras „Gabija“*, *socialinis projektas „Darom“*;**

įstaigų, įmonių, organizacijų simboliniai pavadinimai, pvz.: *asociacija „Gyvastis“*, *leidykla „Baltos lankos“* ;

maisto ir kitų gaminių pavadinimai, pvz.: *sviestas „Saulutė“*, *šaldytuvas „Snaigė“;*

statinių simboliniai pavadinimai, pvz.: *„Švyturio“ arena*, *„Utenio“*;

apdovanojimų simboliniai pavadinimai, pvz.: *ordinas „Už nuopelnus Lietuvai“*;

renginių simboliniai pavadinimai, pvz.: *paskaita „Elektronikos spindesys ir skurdas“*, *tapybos paroda „Vaizduotės realybė“*, *tarptautinis kino festivalis „Kino pavasaris“*;

muzikos ir dailės kūrinių simboliniai pavadinimai, pvz.: *simfoninė poema „Miške“*, *bareljefas „Rankdarbių pamoka“*.

\* Kartu su pavadinimo pabaiga uždaromosios kabutės gali būti keliamos į kitą eilutę, pvz.: *paskaitų ciklas „Menas ir / technologijos“*; *folkloro festivalis „Skamba skamba kankliai / 2019“.*

**Kabutėse rašomi antraštiniai pavadinimai:**

antraštiniai dokumentų pavadinimai, pvz. [*Lietuvos Respublikos* *prezidento*] *dekretas „Dėl Lietuvos Respublikos pilietybės suteikimo“*;

spektaklių, kino, dokumentinių filmų, televizijos ir radijo laidų pavadinimai, pvz.: *spektaklis „Kai mirę nubusim“*, *radijo laida „Kultūros savaitė“*;

laikraščių, žurnalų, kitų periodinių bei tęstinių leidinių, knygų, apsakymų, straipsnių ir pan. pavadinimai, pvz.: *laikraštis „Literatūra ir menas“*, *Jurgio Savickio novelė „Užburtos jachtos“*.

**Viengubomis kabutėmis išskiriami kultūrinių augalų veislių simboliniai pavadinimai**, pvz.: slyvų veislė ‘*Vengrinė*’, obelų veislės ‘*Auksis*’, ‘*Lietuvos pepinas*’

**Viengubomis kabutėmis gali būti išskiriamos žodžių reikšmės kalbotyros ir pan. tekstuose**, pvz., *„Dabartinės lietuvių kalbos žodyne“ žodis „gėlė“ apibrėžiamas taip: ,gražiai žydintis ar dekoratyvinis augalas, žolynas‘.*

\* Rišliame tekste žodžių reikšmes įprasta skirti paprastomis kabutėmis, pvz., *Pagrindinė žodžio* konsultacija *reikšmė „specialistų patarimas“*.

**Kabutėmis gali būti išskiriami žodžiai, apie kuriuos ar kurių reikšmes kalbama**, pvz.: *Gražiausiu* *lietuvišku žodžiu portalo skaitytojai išrinko* žodį *„ačiū“. Žodis „akis“ lietuvių kalboje turi 22 reikšmes*.

**Skaičių rašymas**

**Skaičiai gali būti rašomi žodžiais, arabiškais ar romėniškais skaitmenimis arba skaitmenų ir žodžių junginiais ar grafinėmis santrumpomis**, pvz.: *vienuolika*, *XI*, *11*; *šimtas tūkstančių*, *100 000*, *100 tūkstančių*; *trys milijonai*, *3 000 000*, *3 milijonai*, *3 mln.*

1\* Ne specialiuose tekstuose, ypač meniniame stiliuje nedidelius skaičius geriau reikšti žodžiais, ne skaitmenimis. Mažesni skaičiai paprastai reiškiami žodžiais visuose laisvesniuose tekstuose (pvz., *Praėjo treji metai*). Skaitmenys dažniau vartojami dalykiniuose (informaciniuose, administraciniuose, moksliniuose) tekstuose (pvz.: *2 lentelė*, *5 pav.*, *4 lapai*).

2\* Skaičiai rašomi žymint datą, laiką, pvz.: *XI amžius*, *2017 m. sausio 15 d.*, *2017-01-15*; *10 val. 25 min.* *15 sek.*

3\* Ypatingo tikslumo reikalaujančiuose tekstuose (administraciniuose, finansiniuose ir pan. dokumentuose) skaičiai gali būti rašomi skaitmenimis, o skliaustuose tas pats pakartojama žodžiais, pvz.: *Paraiškas vertina Direktoriaus įsakymu sudaryta 5 (penkių) narių vertinimo komisija*. *Išmokėta pinigų suma – 2 350 (du tūkstančiai trys šimtai penkiasdešimt) eurų.*

**Arabiškais skaitmenimis rašomi skaičiai, žymintys daiktų kiekį**, pvz.: *3 namai*, *15 dienų*, *250 puslapių*, *57 val.*, *18 sek.*, *23 g*, *3 541 km.*

**Skaičiai, žymintys daiktų eilę, gali būti rašomi ir romėniškais, ir arabiškais skaitmenimis**, pvz.: *XXI amžius*, *IV ketvirtis*, *III tomas*, *XXXVII skyrius*, *V dalis*, *IX konferencija*; *5 klasė*, *4 pavyzdys*, *6 lentelė*, *2017 metai*, *25 diena*, *10 valanda*, *25 puslapis*, *34 tomas*, *Nr. 2.*

1\* Žymint kiekį skaičiai paprastai rašomi prieš daiktavardį (grafinę ar simbolinę santrumpą, prieš jas patartina rinkti jungiamąjį tarpą), pvz.: *15 kompiuterių*, *45 knygos*, *20 m.*, *400 egz.*, *25 vnt.*, *4 255 $*, *10 850 €.*

2\* Žymint eilę skaičiai paprastai rašomi prieš daiktavardį, pvz.: *2 dalis*, *II dalis*; *20 a.*, *XX a.*,išskyrus romėniškus skaitmenis kaimų pavadinimuose ir asmenų prievardžiuose, pvz.: *Burbiškės II*, *Vaitkaičiai I*, *Skynimų I kaimas*. *Cirkliškio seniūnijoje panaikintas Mylių II kaimas (priskyrus jo teritoriją Mylių I kaimui), Kaltanėnų seniūnijoje – Antaliedės II kaimas (priskyrus jo teritoriją Antaliedės I kaimui). Elžbieta II*, *Karolis IX*, *Jonas Paulius II.*

Cheminių medžiagų oksidacijos laipsnį žymintys romėniški skaitmenys taip pat rašomi po cheminio elemento pavadinimo skliaustuose, pvz.: *geležies(III) oksidas*, *vario(I) bromidas.*

3\* Šimtmečių, metų ketvirčių, dramos veiksmų, knygos skyrių, konferencijų eilė dažnai žymima romėniškais skaitmenimis, o metų, dienų, valandų, puslapių, mokyklų, gatvių, numerių eilė – arabiškais skaitmenimis. Be to, arabiškais skaitmenimis paprastai rašomi dideli skaičiai.

4\* Žymint eilę arabiškais skaitmenimis, prie jų po brūkšnelio gali būti pridedamos kelintinio skaitvardžio galūnės, ypač sakinyje, pvz.: *6-a kategorija*, *8-asis pulkas*, *33-iaisiais amžiaus metais*, *100-asis koncertas*, *vasario 16-oji*, *150-osios metinės*, *5-oji simfonija*, *2-asis asmuo*, *Vanaginės Sodų 11-oji g.*

5\* Galūnė prie arabiškų skaitmenų pridedama kartu su kamiengalio minkštumo ženklu, pvz.: *3-iasis*, *4-ios rungtynės*.

6\* Skaitmenys, žymintys sudedamosios teksto dalies ir jos elemento eilės numerius, skiriami tašku, pvz.: *1.2 dalis*, *3.5 skyrius*, *8.15 lentelė*, *10.15.23 papunktis.* Po paskutinio skaitmens taškas nededamas, jei toliau eina žodis, apibūdinantis numeruojamą dalyką.

**Lietuviškuose tekstuose rašant didelius skaičius skaitmenų grupės gali būti skiriamos tarpais,** pvz.: 12 325; 23 524 328; 1 000 000 000.

1\* Rašant didelius skaičius skaitmenų grupės paprastai neskiriamos nei taškais, nei kableliais, bet, pradedant tūkstančiu, gali būti žymima skaičiais ir žodžiais ar jų santrumpomis, pvz.: *25 tūkstančiai* arba *25 tūkst.*; *3 milijonai 500 tūkstančių* arba *3 mln. 500 tūkst.* arba *3,5 mln*.; *5 350 300* arba *5 mln. 350 tūkst. 300.*

2\* Specialiuose ir kompiuterių apdorojamuose tekstuose grupuojant skaitmenis dažniau dedamas taškas. Pagal tarptautinį informacijos technologijos standartą didelių skaičių skaitmenų grupės skiriamos dviem būdais: arba kableliu, arba tašku, atsižvelgiant į kalbų tradiciją, kompiuteriuose yra numatyta galimybė pasirinkti variantą pagal dokumento kalbą. Lietuvių ir beveik visose Europos kalbose skaitmenų grupės skiriamos tašku, anglų ir daugelyje Azijos kalbų – kableliu.

3\* Jei didelius skaičius sudarantys skaitmenys grupuojami, tarp skaitmenų grupių patartina rinkti jungiamąjį tarpą.

**Lietuvių kalba rašomuose tekstuose dešimtainės trupmenos skiriamos kableliu**, pvz.: 0,21; 0,001; 12,021; 156,5; 325 412,221221.

\* Objekto dalys gali būti įvardijamos ir žodžiais, pvz.: *pusė*, *vienas ketvirtadalis*, *du trečdaliai.*

**Pinigų sumų rašymas**

Pinigų sumos paprastai rašomos skaičiais, išskyrus ypatingo tikslumo reikalaujančius atvejus, kai būna nurodyta, kad pinigų sumą reikia rašyti žodžiais. Dar žr. 11.4 poskyrį „Skliaustų rašymas“.

**Šimtosios piniginio vieneto dalys rašomos po kablelio (be tarpo), specialiais atvejais nesamų reikšmių vietoje rašomi nuliai**, pvz.: *5,00 Eur*; *5,08 Eur*; *10,59 Eur*; *0,25 Eur.*

**Pinigų suma gali būti žymima rašant ir piniginio vieneto, ir jo sudedamosios dalies santrumpas**, pvz.: *5 Eur*; *5 Eur 8 ct*; *10 Eur 59 ct*; *25 ct.*

**Datos ir laiko rašymas**

Data lietuviškuose tekstuose rašoma pradedant metais ir baigiant diena. Yra du datos rašymo būdai: mišrusis (ilgasis), kai mėnesio pavadinimas rašomas žodžiu, o metų ir dienos – grafine santrumpa, ir skaitmeninis (trumpasis), kai data žymima skaitmenų grupėmis.

**Rašant datą skaitmenų grupėmis pirmieji keturi skaitmenys žymi metus, kiti du – mėnesį ir paskutiniai du – dieną. Dokumentuose tarp skaitmenų grupių dedami brūkšneliai be tarpų, kitur (mokslinėje literatūroje ir laisvesnio stiliaus tekstuose) – arba brūkšneliai, arba paliekami tarpai**, pvz.: *2018-01-15*, *2020-02-02*, *2018 01 15*, *2020 02 02*.

1\* Skaitmenų grupėmis rašoma data į kitą eilutę nekeliama.

2\* Rašant datą skaitmenų grupės gali būti skiriamos ir taškais, pvz.: *2018.01.05*, *2020.02.02.*

3\* XX a. rašant datą mėnuo buvo žymimas romėniškais skaitmenimis,šiuo metu toks datos rašymo būdas retai pasitaiko, galimas nedalykiniuose tekstuose, pvz., *1970.IX.18.*

**Rašant datą mišriuoju būdu po skaičiaus, žyminčio metus, nurodoma žodžio *metų* grafinė santrumpa *m.*, visas mėnesio pavadinimas kilmininko linksniu, skaičius, žymintis dieną, ir žodžio *diena* santrumpa *d.***, pvz.: *2018 m. rugpjūčio 6 d.*; *2019 m. sausio 10 d.*

1\* Tarp skaitmenų ir grafinių santrumpų *m.* ir *d.* paliekami tarpai, pvz., *2018 m. balandžio 19 d*.,o ne*2018m. balandžio 19d.*

2\* Rašant mėnesį žodžiu ir nurodant dieną, mėnesio grafinės santrumpos nereikia, pvz., *2018 m. liepos 20 d.* Mėnesio santrumpa gali būti rašoma blankuose, kur palikta tuščios vietos metams, mėnesiui ir dienai įrašyti, pvz., 20\_\_\_ m. \_\_\_\_\_\_\_\_\_\_mėn. \_\_\_\_ d.

**Laikas valandomis ir minutėmis nurodomas taip:**

a) rašoma valanda ir minutės po taško be tarpo tokio pat dydžio skaitmenimis, pvz.: *9.00 val.*; *11.30 val*.; *0.15 val.*; *15.05 val.*;

b) po skaičių rašomos ir valandos, ir minučių, jei reikia, ir sekundžių grafinės santrumpos, pvz.: *9 val. 5 min.*; *12 val. 30 min. 45 sek.*

1\* Pagal tarptautinį standartą, galiojantį ir Lietuvoje, laiką galima nurodyti valandas, minutes, sekundes žyminčius skaičius skiriant dvitaškiais, pvz.: *Žinios – 10:10.* *Traukinys išvyksta 20:45:55.*

2\* Po valandą žyminčio skaitmens minutes galima nurodyti ir kaip viršutinį indeksą, pvz.: *1015 val*.; *1430 val*.

3\* Specialiuose tekstuose (pvz., darbo laiko apskaitos žiniaraščiuose) prireikus gali būti nurodomos ir šimtosios valandos dalys po kablelio kaip dešimtainės trupmenos, pvz.: *4,50 val.* (t. y. *4 val. 30 min*.), *8,25 val.* (t. y. *8 val. 15 min.*).

4\* Moksliniuose tekstuose laikas gali būti žymimas tarptautiniais simboliais, pvz.: *Bandymas truko 5 h 37 min.*

Parengta pagal Rasuolės Vladarskienės ir Palmiros Zemlevičiūtės leidinį „Lietuvių kalbos rašyba. Taisyklės, komentarai, patarimai“